«Спартак-Налшыкым» зэхьэзэхуэр къеух
Урысей Федерацэм футболымкIэ и етIуанэ дивизионым и «Ипщэ» гупым 2019 — 2020 гъэхэм щекIуэкI зэхьэзэхуэр «Спартак-Налшыкым» къиухащ, зэпеуэр иухыным иджыри джэгугъуэ пщIыкIуз къыхуэнэжауэ.
Накъыгъэм и 15-м Мэзкуу щрагъэкIуэкIащ Урысей Футбол Зэгухьэныгъэм и гъэзэщIакIуэ гупым и зи чэзу зэIущIэр. Ар къызэрагъэпэщат видеконференц зэпыщIэныгъэм и Iэмалхэр къагъэсэбэпри. Абы унафэ къыщащтащ 2019 — 2020 гъэхэм премьер-лигэм щекIуэкI зэхьэзэхуэмрэ къэралым и кубокыр къэхьыным теухуа зэпеуэмрэ мэкъуауэгъуэм и 21-м щыщIадзэжыну. «Спартак-Налшыкыр» щыджэгу Профессионал Футбол Лигэмрэ (етIуанэ дивизион) Футбол Лъэпкъ Лигэмрэ (япэ дивизион) Iуэхур здынэсам къыщагъэувыIэ, иужьу щыджэгуа гъатхэпэм и 17-м здэщыта увыпIэхэр дэтхэнэми къыхуэнэу.
Апхуэдэ щIыкIэкIэ «Спартак-Налшыкым» игъуэ нэмысу къиухащ и тхыдэм щынэхъ напэтех зэхьэзэхуэр — Урысей Федерацэм футболымкIэ и гуп нэхъыщIэ дыдэм и «Ипщэ» гупым щыджэгуа командэ пщыкIухым ящыщу иужь къинар 3 къудейщ. Зэпеуэм щытекIуауэ къалъытащ ар зэпагъэу-ным и пэ къихуэу гупым бжьыпэр щызыIыгъа «Волгарь»-р. Астрахандэсхэм Iэмал ягъуэтащ 2020 — 2021 гъэхэм я зэпеуэр япэ дивизионым щыщIадзэну. Ардыдэм щIобэн етIуанэ увыпIэр зыIыгъ Владикавказ и «Алания»-ри. Зэхьэзэхуэм и иужь джэгугъуэ пщыкIуплIым ар сыт щыгъуи щытекIуащ икIи хьэзырт бжьыпэм адэкIи щIэбэныну.
Осетинхэм я хъуэпсапIэр къайхъулIэну фэ тетщ. Япэрауэ, «Алания»-р тхыдэ къулей зиIэ командэщ икIи зэгуэрым къэралым и чемпион хъуащ, европэпсо утыкум ехъулIэныгъэкIэ итащ. ЕтIуанэрауэ, япэ дивизионым хэт командэ зыбжанэ мылъкукIэ пэмылъэ-щу зэхьэзэхуэм езыр-езыру хокIыж. Иужьу апхуэдэу зыщIа, ди лъахэгъу Къалмыкъ Амур зыхэта, «Армавир»-мрэ Владивосток и «Луч-Энергия»-мрэ къазэрыкIэлъыкIуэнур наIуэщ — коронавирус уз зэрыцIалэм армырами мыщIагъуэу щыта зи экономикэр зэIигъэхьэпа щIыпIэ зыбжанэм футбол командэхэр нэхъапэм хуэ-дэу зэрыщамыIыгъыфы- нур нэрылъагъущ. Абыхэм я пIэ иувэн къызэралъыхъуэнум шэч хэлъкъым. Апхуэ-дэу ящIмэ, Владикавказ и «Алания»-р хьэзырыпсщ, тригъэкIуэдэн мылъкукIи ди лъахэгъу Мэшыкъуэ Ислъам я пашэу къызэрагъэпэща гуп зэкъуэтымкIи. КъищынэмыщIауэ, Осетие Ищхъэрэ — Аланием и командэм пашэныгъэр щиIыгъщ етIуанэ дивизионым и гупитхуми етIуанэ увыпIэхэр къыщызыхьахэм я деж. Ари къалъытэну Iуэхугъуэхэм ящыщщ.
Накъыгъэм и 15-м Мэзкуу щрагъэкIуэкIа Урысей Футбол Зэгухьэныгъэм и гъэзэщIакIуэ гупым и зи чэзу зэIущIэм къыщащта унафэхэм ящыщщ мы гъэм бадзэуэгъуэм (июлым) и 31-м пщIондэ ди къэралым футбол зэпеуэхэр зыщIыпIи зэрыщемыкIуэкIынур, премьер- лигэмрэ Урысей Федерацэм и кубокымрэ къищынэмыщIа. Абыхэм ехьэлIа зэхьэзэхуэр Iэмал имыIэу яухыжын хуейуэ Европэм и топджэгу унафэщI нэхъыщхьэхэм къыхуагъэуващ, Чемпионхэм я лигэмрэ Европэм и лигэмрэ хагъэхьэн папщIэ. ЗэIущIэхэр, дауи, цIыхухэр къримыхьэлIэу екIуэкIынущ. Япэу зэхьэзэхуэр зэхэзыублэжа Германием и ехъулIэныгъэхэмрэ щыуагъэхэмрэ кIэлъыплъыфын хуэдэу адрей къэрал-хэми, Урысей Федерацэри яхэту, зэпеуэр нэхъ кIасэу зэхаублэж.
«Спартак-Налшыкым» и къэкIуэнур зэрыхэплъэгъуэщ. Хэт ищIэн зэгуэр щIэзыдзэну къыкIэлъыкIуэ зэхьэзэхуэм ар зэрытехьэну щIыкIэр?
Урысей Федерацэм футболымкIэ и етIуанэ дивизионым и «Ипщэ» гупым игъуэ нэмысыу зэпеуэр зэрырагъэухам тету абы и турнир таблицэм кIэухыу игъуэта теплъэм щыгъуазэ фыхудощI.
Жыласэ Заурбэч.
